
ECAD6013: Cylch 3: Y Dysgwr: pwy ydw i’n addysgu?
Gan ganolbwyntio ar astudiaeth achos, lluniwch ymateb i gynulleidfa broffesiynol sydd yn nodi ac yn gwerthuso’n feirniadol y camau dysgu ac addysgu nesaf ar gyfer dysgwr unigol. 
Bwriedir trafod ymyrraeth sydd wedi ei sefydlu yn yr Ysgol er mwyn cefnogi dysgwr dosbarth derbyn sydd â nam ar y clyw o’r enw Iestyn. Gwerthusir yn feirniadol sut mae’r ymyrraeth wedi cefnogi Iestyn yn ystod dechreuad ei daith addysg a’r camau dysgu ac addysgu nesaf bydd yr Ysgol yn dilyn er mwyn cefnogi a datblygu sgiliau Iestyn ymhellach. Dylid uwcholeuo mai enw ffug ar gyfer y dysgwr yw Iestyn. Noda BERA (2018) fod trin data unigolion yn gyfrinachol ac yn anhysbys yn norm wrth eu trafod tu allan i’r sefydliad maent yn perthyn iddo, yn yr achos hwn yr Ysgol mae’n mynychu.
Pwysleisia Donaldson (2015) yn ei argymhellion ar gyfer Cwricwlwm i Gymru y bydd pob plentyn yn cael rhyw fath o anhawster wrth ddysgu yn ystod ei daith ddysgu. O ganlyniad, mae’n rhaid eu hadnabod a chymryd camau i’w datrys cyn iddynt ymwreiddio. Esbonia fod ymyriadau cynnar yn hanfodol er mwyn cynnal addysgu a dysgu da ar gyfer ein pobl ifanc, a thrwy ddilyn y gweithdrefnau hynny, y gobaith yw y byddant yn egino yn ôl pedwar diben y cwricwlwm. Sef i fod “yn ddysgwyr uchelgeisiol, galluog...yn gyfranwyr mentrus, creadigol...yn ddinasyddion egwyddorol, gwybodus...yn unigolion iach, hyderus” (Donaldson, 2015, tt. 29- 30).  
Er mwyn cefnogi disgybl i’r eithaf rhaid ystyried y plentyn cyfan gan sicrhau fod yr addysgu a dysgu yn cael ei drosglwyddo mewn natur gyfannol. Hynny yw, fod yr addysg yn drawsgwricwlaidd, yn ganolog i’r disgybl, yn fwriadol ac wedi’i ffocysu. Cefnoga Robinson ac Aronica (2019) ddulliau mwy cyfannol wrth ddysgu er mwyn sicrhau fod pob plentyn yn cael ei gydnabod a’i ddathlu. Adnabydda Donaldson (2015) fod hyn yn agwedd mae angen i athrawon ddiwygio, wrth gynnwys asesiadau cyfannol o gyflawniadau disgyblion mewn adroddiadau cyfunol ar gyfer rhieni a gofalwyr. Yn ogystal â hyn mae’n gyfrifoldeb ar athrawon i ddarparu addysg gynhwysol. Diffinia LlC (2016) cynhwysiant fel proses sy’n darparu cyfleoedd i bob disgybl mewn ffyrdd sy’n cyfateb gyda’u hanghenion. Mae galw ar ysgolion i addasu eu sefydliad er mwyn bodloni anghenion pob disgybl. Pwynt diddorol yw bod gweithwyr byd addysg Cymru yn credu mai un o’r tri pheth gorau am addysg yng Nghymru yw’r “dull cynhwysol o ddarparu addysg, gan gynnwys yr ymrwymiad i’r system ysgolion cyfun” (Donaldson, 2015, t. 24).
Dywed LlC (2016) eu bod wedi llunio polisïau er mwyn sicrhau fod pob disgybl yn cyflawni ei wir botensial ac maent yn cydnabod gymaint gall llwyddiant effeithio ar iechyd a lles disgyblion. Pwysleisia fod gweithdrefnau sydd o fudd i’r disgyblion yn bwysicach nag ystyriaethau eraill, a rhaid sicrhau disgwyliadau a safonau uchel i bob disgybl. Cyfateba hyn gyda hawliau plant Comisiynydd Plant Cymru (2020) sy’n nodi fod gan bob plentyn yr hawl i ddechrau teg mewn bywyd, mynediad i weithgareddau amrywiol a chael eu clywed a’u trin gyda pharch. O ganlyniad i sefydlu'r polisïau yma, creda Black-Hawkins, Florian a Roue (2017) fod hyn wedi rhoi pwysau aruthrol ar ysgolion ar draws y Deyrnas Unedig i ddiwygio cyflawniad eu disgyblion, a’u hannog i fod yn fwy cynhwysol hefyd. I gychwyn fe wnaeth y polisïau roi dehongliad cul o’r ddau gysyniad, lle bod cynhwysiad yn sbesiffig ar gyfer disgyblion ADY, a chyflawniad yn golygu cyrhaeddiad academaidd. Er bod y dehongliadau yma wedi esblygu dros y blynyddoedd, teimla fod “inclusion is still too often taken to mean the process of increasing the numbers of students attending mainstream schools who, in the past, would have been prevented from doing so becasue of their identified SEN” (Black-Hawkins a Florian a Rouse, 2017, t. 19).
Yr ymyrraeth a gynlluniwyd ar gyfer Iestyn oedd sesiynau arwyddo dyddiol gydag ef a’i gynorthwyydd. Cyllidwyd hyn gan grant amddifadedd disgyblion er mwyn hyfforddi’r cynorthwyydd i ddysgu arwyddiaith ac am wahanol ffyrdd o gefnogi dysgwr sydd â nam ar y clyw. Law yn llawn â hyn, cyflwynwyd arwyddiaith sylfaenol ar draws yr Ysgol yn ddyddiol, megis wrth gyfarch ei gilydd yn y boreau ac mewn gwasanaethau. Byddai hyn yn caniatáu gwell mynediad i’r dysgu i Iestyn ac yn caniatáu iddo ef a chymuned yr Ysgol i gyfathrebu gyda’i gilydd. Nod yr ymyrraeth yw trochi Iestyn mewn arwyddiaith er mwyn iddo wneud cynnydd o ran sgiliau llefaredd ac i gyfathrebu’n fwy hyderus wrth arwyddo.
Amlyga LlC (2020) fod cynnydd yn ganolog i Gwricwlwm i Gymru a bod asesu yn hanfodol er mwyn galluogi pob dysgwr i wneud cynnydd ar gyflymder addas. Mae sefydlu cyswllt agos rhwng rhieni ac ymarferwyr yn hanfodol ar gyfer cynnydd a lles, felly mae cynnal cyfarfodydd cyson gyda rhieni Iestyn, ei gynorthwyydd a’i athrawes dosbarth yn hanfodol. Pwysleisia LlC (2020) y dylid cefnogi pob dysgwr yn briodol mewn modd sy’n cyfrannu at ei ddarlun holistaidd. Yn yr achos hwn, roedd cyfeirio at broffil un tudalen Iestyn wrth lunio’r cynllun hanner tymor yn hanfodol er mwyn ystyried gwahanol agweddau. Er enghraifft, ei gryfderau, y ffyrdd mae’n dysgu a meysydd i’w datblygu. Law yn llaw ag hyn roedd modd edrych arno yn gyfannol wrth ystyried ei elfennau gwybyddol, cymdeithasol, corfforol, emosiynol ac ysbrydol. Dywed LlC (2020) fod modd gwneud defnydd o asesu er mwyn cefnogi cynnydd “dysgwyr unigol yn barhaus o ddydd i ddydd; pennu cynnydd dysgwyr unigol dros amser, llunio darlun ohono, a myfyrio arno” (LlC, 2020). Llwyddwyd i gefnogi Iestyn yn ôl dau o brif swyddogaeth asesu LlC (2020) wrth gyfeirio at ei broffil un tudalen a’r cynllun hanner tymor yn ddyddiol, a myfyrio ar ei gynnydd dros amser. 
Yn ychwanegol i’r ymyrraeth, sefydlwyd clwb arwyddiaith yn wythnosol ar ôl Ysgol am ddim ar gyfer disgyblion a rhieni'r Ysgol a gaiff ei arwain gan Athrawes o’i gwirfodd. Teimlwyd bod hyn yn gyfle gwych i ddysgu sgil newydd a buddiol i gymuned yr Ysgol. Uwcholeua LlC (2016) gymaint o effaith caiff yr hyn sy’n digwydd tu allan i’r ysgol ar ba mor dda yw perfformiad disgyblion yn yr Ysgol. Gan fod cymuned leol yr Ysgol yn cael ei hadnabod fel ardal ddifreintiedig, mae hyn yn her ychwanegol i’r Ysgol wrth sefydlu’r clwb, oherwydd ffactorau megis diffyg cefnogaeth adref, cyllid a chyfraniad gan rieni a gofalwyr. Cefnoga LlC hyn wrth ddweud fod “llawer o ysgolion mewn cymunedau difreintiedig yn teimlo mai ennyn diddordeb rhieni/gofalwyr yw un o’r heriau mwyaf sy’n eu hwynebu” (LlC, 2016, t. 10). Gan fod y mwyafrif o’r rhieni yn ddi-waith a chaiff sesiynau’r clwb eu cynnal am ddim, gobeithiwyd y byddai hyn yn fwy apelgar i rieni, yn enwedig gan fod y buddion i’w plant yn amlwg.
Cyn mynd ati i gyflwyno’r ymyrraeth roedd yn bwysig fod cyfathrebu cyson rhwng yr athrawes ddosbarth, rhieni Iestyn, y therapydd lleferydd a’r cynorthwyydd. Roedd hyn yn sicrhau fod pob rhanddeilliad yn ymwybodol o’r gweithdrefnau fyddai’n cael eu cyflwyno i Iestyn ac i gymuned yr Ysgol, yn ogystal â’u pwrpas. “Parents and teachers of deaf children often overlook the overwhelming amount of learning that takes place in informal interactions and activities both in and out of school” (Marschark a Hauser, 2012, t. 64). 
Dywed LlC (2019) fod cyfyngiad clywedol yn medru arwain at heriau wrth ddysgu, megis diffyg canolbwyntio, oedi datblygiad iaith a phroblemau llefaru. Er bod unigolion byddar yn cael diffyg mynediad at seiniau, nid yw hyn yn diffinio anghenion dysgu’r unigolyn. Pwysleisia ei fod yn dibynnu ar y bobl sy’n cwmpasu’r unigolyn a’r amgylcheddau cysylltiedig er mwyn sicrhau nad yw’r byddardod yn cael effaith ar ei ddatblygiad. “Mae’n bwysig nodi y gall plant a phobl ifanc byddar, gyda chymorth priodol, lwyddo i’r un graddau â’u cyfoedion sy’n clywed” (LlC, 2019, t.4). Atega UNESCO (2015) wrth gynnig cymorth digonol, dylai pob disgybl allu dysgu gyda’i gilydd mewn dosbarthiadau prif ffrwd. Ar y llaw arall, amlyga Donaldson (2015) nad yw’r cwricwlwm a’r trefniadau presennol bellach yn cwrdd ag anghenion plant a phobl ifanc Cymru ac felly rhaid gweithredu ar hyn er mwyn eu cefnogi.
Adlewyrcha pwrpas yr ymyrraeth gyda dibenion y Maes Dysgu a Phrofiad Iechyd a Lles. Byddai “ymwneud gyda’r maes hwn yn gymorth i feithrin dull gweithredu ysgol gyfan sy’n galluogi i iechyd a lles dreiddio i bob agwedd o fywyd ysgol” (LlC, 2020). Pwysleisia LlC (2020) dylai athrawon gyd-dynnu ar bum datganiad y maes hwn wrth gynllunio gweithgareddau er mwyn cefnogi’r dull holistaidd, a fyddai’n cyfateb gyda phedwar diben y cwricwlwm. Teimlwyd fod yr ymyrraeth yn cyfateb gyda’r pum datganiad ac yn rhoi sylfaen gadarn i bob disgybl wrth gefnogi datblygiad iechyd a lles eu hunain a’r rheiny o’u cwmpas. Er lles Iestyn, mae sefydlu’r ymyrraeth cynt gynted â phosib yn ystod ei daith addysg yn holl bwysig oherwydd “gall ymyrraeth gynnar fod yn allweddol i lwyddiant” (LlC, 2016, t.6). Yn cyd-fynd gyda hyn mae cred Dr Emmi Pikler (2012) sy’n cyd-dynnu ar ddamcaniaeth Bronfenbrenner (1979). Maent yn credu’n gryf fod perthynas a phrofiadau a gaiff plant o’u genedigaeth yn cael dylanwad enfawr ar eu datblygiad.
Esbonia Black-Hawkins, Florian a Rouse (2017) fod pedagogeg cynhwysol yn cychwyn gyda’r dybiaeth fod pob person yn unigolyn unigryw sydd â phrofiadau blaenorol gwahanol o ddysgu, ac mae eu cymeriad, dewisiadau a phrofiadau yn unigryw hefyd. O ganlyniad, mae gwahaniaethau rhwng disgyblion yn ddisgwyliadwy. Felly mae pwysigrwydd cyfranogiad mewn gweithgareddau dosbarth yn freintiedig o gymharu gyda beirniadu’r hyn mae’r disgybl yn gallu ac yn methu gwneud. Yn deillio o hyn, byddai’r athrawes yn cynllunio gwersi mewn modd sy’n darparu cyfleoedd i ddisgyblion wedi selio ar eu diddordebau, profiadau blaenorol ac anghenion, yn hytrach na'u selio ar lefel gallu un disgybl penodol. Golyga hyn fod anghenion pob disgybl yn cael eu hystyried heb benderfynu o flaen llaw pwy gall wneud beth. Yng nghyd-destun yr astudiaeth achos hon, byddai modd i athrawes Iestyn gynllunio gwaith ar gyfer y dosbarth cyfan a’i haddasu yn ôl ei anghenion. Er enghraifft, defnyddio lluniau, modeli’r dasg iddo, defnyddio arwyddiaith syml i gynorthwyo esboniad ar lafar.
Diffinia British-Sign (dim dyddiad) arwyddiaith fel ffordd o gyfathrebu gan ddefnyddio ystumiau, mynegiant wynebol ac iaith y corff. Caiff ei ddefnyddio gan bobl fyddar neu sydd â nam ar y clyw yn bennaf. Un o hoff raglenni teledu Iestyn yw ‘Something Special’ sy’n defnyddio’r dull Makaton o arwyddo. Cafodd y dull Makaton ei ddylunio gan y therapydd lleferydd Margaret Walker MBE yn y 1970au er mwyn cefnogi ieithoedd ar lafar wrth gyfathrebu gyda phlant ac oedolion. Dywed Cbeebies (2020) fod defnyddio arwyddion yn cynorthwyo plant sydd heb leferydd neu sydd â lleferydd aneglur. Gan fod dealltwriaeth llawer o blant yn datblygu o flaen eu lleferydd, gall hyn wneud iddynt deimlo’n rhwystredig am nad ydynt yn medru mynegi eu teimladau. I osgoi hyn, mae arwyddo yn rhoi pŵer iddynt i fynegi’r hyn sydd ganddynt i ddweud ac yn lleddfu rhwystredigaeth. Byddai cynnwys rhaglenni ‘Something Special’ yn y dosbarth megis yn ystod amser chwarae gwlyb a chyn gwneud y gofrestr, yn addysgol a buddiol i bob dysgwr a’n ychwanegu at fwriad yr ymyrraeth. Trwy wylio Mr Tumble yn arwyddo byddant yn cyfarwyddo gyda’r arwyddiaith yn ogystal â chael mwynhad o gynnwys y rhaglen hefyd. Am fod y rhaglen yn addysgol a’n trafod elfennau o’r cwricwlwm megis rhifau, lliwiau, siapiau, byddai hyn yn rhoi mynediad i bob disgybl i ddysgu mewn ffordd sy’n anamlwg iddynt.
Daw i’r amlwg nad yw camau datblygiad cymdeithasol Iestyn yn datblygu ar yr un cyflymder a’u ddatblygiad ieithyddol oherwydd ei anghenion. Ar y cyfan mae lefelau lles Iestyn wrth gyfateb gyda’r raddfa lles Leuven (1994) ar bump sef uchel iawn. Mae’n fywiog, llawn egni, ac yn hapus ond ar y llaw arall nid yw o hyd yn hawdd cyfathrebu gydag ef. Felly, mewn eiliadau byddai lefelau lles Iestyn yn medru gostwng o bump i un am nad yw’n medru cyfathrebu ac esbonio ei emosiynau sy’n gwneud iddo deimlo’n rhwystredig. Yn gyffredinol nid yw Iestyn yn dilyn y camau arferol wrth ddysgu iaith oherwydd ei anhawster lleferydd. Er enghraifft, gall wneud synau sy’n dangos pleser a mwynhau storïau, caneuon a rhigymau rhyngweithiol. Ond nid yw’n medru defnyddio nifer o wahanol synau ac efelychu gwahanol synau iaith lafar am resymau amlwg. Pwysleisia Marschark a Hauser (2012) nad oes un ateb penodol yn addas ar gyfer pob unigolyn. Felly, os ydym am wneud penderfyniadau ynglŷn â magwraeth a sut i addysgu plant byddar, dylid eu gwneud yn ôl tystiolaeth ac anghenion a chryfderau'r plentyn hwnnw. I gyd-fynd â hyn, dywed fod angen i blant byddar gael eu trochi mewn iaith mor gynnar â phosib ac yn ystod eu plentyndod er mwyn i’w datblygiad gwybyddol symud ymlaen yn naturiol ac yn arferol.
Esbonia Children’s Therapy Corner (2020) fod ymchwil yn dangos gall arwyddiaith wella amrywiaeth o sgiliau ieithyddol a llafaredd sy’n hanfodol ar gyfer sgiliau sylfaenol dysgu. Mae wedi ei brofi fod arwyddiaith yn pontio’r bwlch rhwng cyfathrebu di-eiriau a siarad. Law yn llaw â hyn, noda fod arwyddiaith wedi cael ei ddefnyddio i ddiwygio iaith mewn amryw o boblogaeth, nid dim ond y gymuned fyddar. Er enghraifft, plant sydd â sgiliau iaith fynegiannol gyfyngedig, neu unigolion awtistig. Daw i’r amlwg byddai’n gyfle gwerthfawr i gyfoedion Iestyn wneud cynnydd o ran sgiliau llythrennedd, oherwydd “early sign language has beneficial effects on learning spoken language for children with and without cochlear implants” (Marschark a Hauser, 2012, t.14). Serch hynny, pwysleisia nad yw dysgu i arwyddo yn cynyddu deallusrwydd disgybl.
Gan fod Iestyn mewn dosbarth prif ffrwd rhaid sicrhau fod ganddo’r un lefel o fynediad i’r dysgu i gymharu gyda’i gyd-ddisgyblion. Er enghraifft, dylid sicrhau fod adnoddau addas a gweledol ar gael iddo gan fod “deaf and hard-of-hearing students rely on vision more than hearing students do for learning” (Marschark a Hauser, 2012, t.133). Dywed Marschark a Hauser (2012) fod ymchwil wedi dangos fod disgyblion byddar mewn dosbarthiadau prif ffrwd yn aml yn teimlo’n fwy unig i gymharu gyda disgyblion byddar sy’n mynychu ysgolion arbenigol, er bod eu rhieni yn credu eu bod yn ymdopi’n iawn. 
Cydnabyddodd Estyn (2018) arfer da o ddatblygu medrau llefaredd disgyblion yn y cyfnod sylfaen o ganlyniad i ddefnyddio ystod o dechnegau cyfathrebu megis canu ac arwyddo. Fe wnaeth yr ysgol gyd-weithio’n agos gyda rhieni, therapyddion ac ymarferion sydd wedi derbyn lefel uchel o hyfforddiant. Cynhaliwyd sesiynau arwyddiaith ar gyfer rhieni a chanlyniad hyn yw eu bod yn fwy ymwybodol o sut i gynorthwyo’u plant trwy ddefnyddio arwyddiaith, yn ogystal ag ymarfer ei ddefnyddio yn y cartref. Yn ystod diwrnod ysgol mae staff y cyfnod sylfaen yn defnyddio arwyddiaith sylfaenol gyda phob disgybl, ac yn asesu eu medrau llefaredd yn gyson. O ganlyniad i’r strategaeth hwn, gwelwyd fod 90% o’r disgyblion yn cyflawni’r deilliant disgwyliedig neu’n uwch ar gyfer llefaredd erbyn diwedd y cyfnod sylfaen. 
Dywed LlC (2019) fod 90% o blant byddar yn cael eu geni i deuluoedd sy’n clywed ac felly mae’n bwysig fod eu teuluoedd yn derbyn cymorth effeithiol a phriodol mor gynted â phosib. Noda fod tystiolaeth yn dangos fod “angen rhoi ymyriadau i ddatblygu sgiliau iaith lafar plant byddar ar waith o oedran cynnar” gan ei fod yn allweddol ar gyfer datblygiad iaith (LlC, 2019, t.9). Cefnoga Marschark a Hauser (2012) hyn gan fod ymchwil yn dangos fod gwybodaeth, medrau gwybyddol ac arddulliau dysgu disgyblion byddar, ychydig yn wahanol i gymharu gyda disgyblion clyw o’r un oed. Ni allwn dybio fod disgyblion clyw a byddar yn buddio o raglenni hyfforddi a rhyngweithio anffurfiol yn yr un modd. Esbonia fod rhuglder iaith gynnar yn bwysig gan ei fod yn cefnogi datblygiad cymdeithasol a gwybyddol, yn ogystal â datblygiad iaith bellach. Yn ychwanegol, “early intervention is an important predictor of deaf children’s successes in all areas of development, including education” (Marschark a Hauser, 2012, t.59).
Noda Llywodraeth Cymru (2019) mai’r prif bwyntiau dylid ystyried wrth ddylunio’r ymyrraeth yw graddfa byddardod y disgybl, oedran ac effeithiolrwydd, y math o sefydliad a’i effeithiolrwydd, hyd yr ymyrraeth a’i effeithiolrwydd, archwiliadau amgylcheddol, dulliau asesu, cynnydd a swyddogaethau proffesiynol. Bu’r pwyntiau yma’n ddefnyddiol wrth sefydlu, gweithredu a gwerthuso’r ymyrraeth. Wrth ffocysu ar gynllun hanner tymor Iestyn, roedd ystyried yr agweddau yma’n fuddiol tu hwnt ac yn rhoi gwell darlun o effeithiau’r ymyrraeth fel cyfanwaith.
Gellir clymu damcaniaeth gwybyddol Bruner (1960) gyda chyd-destun yr astudiaeth achos hon. Mae Bruner o’r farn fod disgybl o unrhyw oed yn gallu dysgu unrhyw ddeunydd os ydyw wedi ei hyfforddi’n briodol. Dywed fod plant yn dysgu drwy wneud yn ystod blwyddyn gyntaf eu bywyd, yn hytrach na drwy gofio. Rhwng 1 a 6 oed mae plant yn storio gwybodaeth drwy ddelweddau gweledol, megis lluniau. Atgyfnertha hyn pam fod adnoddau gweledol mor ddefnyddiol, yn enwedig wrth fodloni anghenion disgyblion. Noda Bruner (1960) fod iaith yn holl bwysig ar gyfer gwneud cynnydd o ran gallu delio gyda chysyniadau haniaethol. Mae’n adnabod plentyn fel unigolyn deallus sy’n medru datrys problemau ers ei enedigaeth, sydd â gallu deallusol tebyg i oedolion. Creda’n gryf dylai oedolion chwarae rôl weithgar wrth gefnogi dysgu’r plentyn, ac mae’n awgrymu dylai eraill gefnogi’r disgybl drwy scaffaldio, yn enwedig wrth ddysgu iaith. Pwrpas scaffaldio yw symleiddio tasg, ysgogi ac annog plentyn, uwcholeuo agweddau pwysig o fewn tasg a rhoi modelau y gellir eu hefelychu. Mae Bruner (1960) o’r farn bod rhieni yn sgaffald iaith o oed cynnar, a bod iaith yn cael ei ddatblygu trwy rhyngweithiau cymdeithasol. Cefnoga’r pwyntiau hyn i gyd gyda phwysigrwydd cynnwys rhieni Iestyn yn yr ymyrraeth, a gymaint o ddylanwad gallant gael ar addysg a datblygiad eu plentyn, yn ogystal â’r amgylchedd o’i gwmpas. Yn ffodus, nodwyd ym mhroffil un tudalen Iestyn fod ei rieni yn siarad gydag ef ar lafar wrth arwyddo er mwyn iddo gyfarwyddo gyda sain iaith a’r gallu i ddarllen gwefusau. “Flexibility, patience, and communication skills are essential for the parents and teachers of any child. Deaf children may require a greater quantity of each of these, but the quality of the stuff is essentially the same” (Marschark a Hauser, 2012, t.144).
Dywed LlC (2019) fod tystiolaeth yn dangos fod ymyraethau wedi eu treialu ar gyfer disgyblion byddar wedi eu profi’n llwyddiannus am iddynt arwain at ddeilliannau cadarnhaol. Enghreifftiau o’r deilliannau hynny oedd “gwell cyrhaeddiad a pherfformiad academaidd...gwell sgiliau cymdeithasol a chyfathrebu...gwell arwyddiaith, adnabod emosiynau’n well...gwell sgiliau gwybyddol...iechyd meddwl gwell” (LlC, 2019, t.30). Profa hyn ei fod yn bosib cynllunio, darparu a llwyddo i sefydlu ymyrraeth ar gyfer disgyblion byddar mewn dosbarthiadau prif ffrwd. Ar y llaw arall, noda LlC (2019) nid yw’n eglur o dystiolaeth os yw’r gwelliannau’n parhau ar ôl i’r ymyrraeth ddod i ben ai peidio. Felly bydd angen monitro cynnydd Iestyn yn gyson, er mwyn sicrhau ei fod yn parhau i wneud cynnydd ac nid yn gostwng.
Er bod yr ymyrraeth wedi ei sefydlu i gefnogi Iestyn, mae hefyd yn caniatáu’r athrawes ddosbarth i ddatblygu’n broffesiynol wrth ddysgu sgiliau newydd. Er enghraifft, dysgu arwyddiaith, “arddangos gwybodaeth am anghenion pob dysgwr, a dealltwriaeth o’r anghenion hynny, wrth gynllunio, paratoi, ac addysgu...cynhyrchu cofnodion ac adroddiadau priodol...deall pwysigrwydd cynnwys rhieni/gofalwyr a phartneriaid eraill mewn ffordd gadarnhaol” (LlC, 2019, tt. 26-29). 
Wrth fonitro cynnydd Iestyn dros yr hanner tymor gwelwyd fod yn llawer mwy hyderus wrth arwyddo a’n gwneud defnydd priodol ohono er mwyn cyfathrebu ag eraill yn yr ysgol ac adref. Y camau nesaf i’w dilyn er mwyn datblygu ei sgiliau ymhellach yw arwyddo brawddegau cyfan aml ddefnydd, arwyddo geirfa am destunau bob dydd megis dillad a bwyd. Ambell anfantais oedd diffyg amser ar brydiau pe bai rhwystrau’n codi. O ganlyniad, byddai’n ymyrryd ar sesiynau Iestyn a’i gynorthwyydd ac nid oedd lefelau canolbwyntio Iestyn mor dda bob tro, felly roedd hyn yn cael effaith ar effeithiolrwydd y sesiwn. Gobeithiwyd gallu gweld mwy o gynnydd erbyn diwedd y tymor wrth gymharu gyda lle'r oedd Iestyn arni ar ddechrau’r tymor, gan nad yw hanner tymor yn amser digonol i fedru gweld gwir effaith yr ymyrraeth.
Daw Marschark a Hauser i’r casgliad:
Deaf people have never had as much access to education and employment, and we have never been in a better position to overcome the remaining barriers facing deaf children. At the same time...every child is different, every family is different, and every classroom is different, too (Marschark a Hauser, 2012, t.15). 













Proffil Iestyn
Cefndir
· 4 mlwydd oed
· Unig blentyn – byw gyda Dad a Mam
· Wedi ei eni gyda nam ar y clyw – gallu clywed ychydig – dysgu arwyddiaith ers yn fabi
· Rhieni yn siarad ar lafar wrth arwyddo er mwyn iddo gyfarwyddo gyda darllen gwefusau

Datblygiad Personol a Chymdeithasol, Lles ac Amrywiaeth Ddiwylliannol
· Hapus i fod yng nghwmni pobl– dda am rannu a rhyngweithio
· Annibynnol iawn - medru gwneud pethau ymarferol e.e mynd i’r tŷ bach, 
· Mynd yn rhwystredig, siomi ac yn drist pan nad yw plant eraill yn gallu cyfathrebu gydag ef
· Rhaid arddangos iddo sut mae gwneud rhywbeth a modeli 
· Mynd yn grac a chynhyrfu pan nad yw pobl yn gallu ei ddeall
· Nid yw’n gallu adnabod peryglon ac felly rhaid ei oruchwylio yn gyson 

Sgiliau Iaith, Llythrennedd a Chyfathrebu
· Gallu arwyddo arwyddion sylfaenol e.e geiriau yn hytrach na brawddegau
· Defnyddio cardiau lluniau er mwyn dangos beth mae ef eisiau a dangos ei deimladau
· Nid yw’n hoff o waith ysgrifenedig oherwydd mae’n cael trafferth deall y dasg (cyfathrebu)
· Nid yw’n defnyddio ei lais yn aml - os yw’n grac mi fydd yn bloeddian/sgrechian

Datblygiad iaith Gymraeg
· Mam a Dad wedi bod yn dysgu arwyddiaith iddo gan gyfeirio at yr iaith Saesneg - adnoddau
· Medru arwyddo cyfarchion syml yn y Gymraeg e.e. bore da, nos da, diolch

Datblygiad Mathemategol
· Gallu didoli siapau a lliwiau at ei gilydd 
· Gallu cyfateb adnoddau un i un, ac mae’n ei weld fel math o gêm
· Hoff iawn o chwarae dominos lliwgar a chyfateb nifer y smotiau gyda’i gilydd 

Gwybodaeth a dealltwriaeth o’r byd
· Wrth chwarae tu allan mae’n pwyntio at bethau sy’n newydd i’r olygfa e.e ci, yr haul, glaw
· Defnyddio cardiau wrth fynd am dro er mwyn dangos ac arwyddo beth gaiff ei weld

Datblygiad Corfforol
· Hoff iawn o weithgareddau corfforol a bod allan yn yr awyr agored 
· Mae’n well ganddo chwarae pêl ar ben eu hunain a gall ddal a chicio pêl
· Hyderus iawn ar ei draed ac yn medru neidio, sgipio, dawnsio, rolio, hopian ayyb 

Datblygiad Creadigol
· Hoff iawn o wylio teledu yn enwedig cartŵn/rhaglenni animeiddiad 
· Mae’n hoff iawn o wylio ‘Something Special’ ar Cbeebies a dilyn Mr Tumble wrth arwyddo 
· Mae’n hoffi peintio a gweld gwahanol liwiau
· Mae Iestyn yn hoff iawn o adnoddau synhwyraidd


	Cynllun Hanner Tymor
Iestyn
	Pryd?
	Pwy?
	Beth?
	Pam?
	Sut?
	Dulliau Monitro
	Tracio Cynnydd

	Wythnos 1 i 7
	2/11 – 18/12
	Athrawes ddosbarth Iestyn a’r dosbarth cyfan
	Adolygu gorchmynion ac arwyddion sylfaenol yn ystod trefn y bore
	Mireinio sgiliau arwyddiaith sylfaenol  y dosbarth cyfan
	Yr athrawes i fodeli, e.e bore da, diolch, sut wyt ti?
	
	

	Wythnos 1 
	2/11
	Iestyn, therapydd lleferydd, ei rieni a’r athrawes ddosbarth
	Asesu medrau lleferydd Iestyn
	Asesu ble mae arni a dysgu’r hyn mae Iestyn yn hyderus amdano a beth sydd angen gwella 
	Llenwi ffurflen asesu lleferydd 
	Ffurflen asesu lleferydd/
INCERTS
	

	
	3/11 – 
6/11
	Iestyn a’r cynorthwyydd
	Adolygu’r wyddor
	Atgyfnerthu a chyfarwyddo gyda’r wyddor – ei drochi mewn arwyddiaith sylfaenol 
	Defnyddio lluniau o ystumiau arwyddiaith y wyddor 
	Goleuadau traffig
	Fideo tystiolaeth

	Wythnos 2
	9/11 – 13/11
	Iestyn a’r cynorthwyydd
	Dysgu am liwiau 
	Cyfateb gyda gweithgareddau peintio'r dosbarth
	Defnyddio lluniau o liwiau i gyfeirio atynt
	Goleuadau traffig
	Fideo tystiolaeth 

	Wythnos 3
	16/11– 20/11
	Iestyn a’r cynorthwyydd 
	Adolygu lliwiau a dysgu i arwyddo rhifau
	Er bod Iestyn yn arwyddo rhifau yn ddyddiol nid yw o hyd yn gywir, felly mae angen mireinio
	Defnyddio rhaglen Something Special fel sbardun 
	Goleuadau traffig 
	Fideo tystiolaeth

	Wythnos 4
	23/11– 27/11
	Yr athrawes ddosbarth, y cynorthwyydd, Iestyn a’i gyd-ddisgyblion
	Ymarfer arwyddo cwestiynau 
	Er mwyn i Iestyn ddechrau gofyn am yr hyn mae ef eisiau trwy arwyddo ac i’w ffrindiau allu cyfathrebu’n well gydag ef
	Defnyddio mynegiannau wynebol a modeli weithredoedd/
symudiadau
	Goleuadau traffig
	Fideo tystiolaeth o Iestyn a’i ffrindiau yn cwestiynu ei gilydd

	Wythnos 5
	30/11 – 4/12
	Iestyn a’r cynorthwyydd
	Adolygu cynnwys y sesiynau dros yr hanner tymor diwethaf
	Sicrhau fod Iestyn wedi deall ac yn dwyn i gof yr hyn mae wedi ei ddysgu dros yr wythnosau diwethaf
	Cynnal sgwrs gydag Iestyn drwy siarad ar lafar er mwyn iddo ddarllen gwefusau ac arwyddo ar yr un pryd
	Goleuadau traffig am bob testun 
	Fideo tystiolaeth er mwyn dangos i’w rieni ac i’r therapydd lleferydd wythnos nesaf

	Wythnos 6
	7/12– 11/12
	Iestyn, therapydd lleferydd, ei rieni a’r athrawes ddosbarth
	Asesu medrau lleferydd Iestyn
	Asesu cynnydd lleferydd Iestyn dros yr hanner tymor diwethaf
	Cyfathrebu gydag Iestyn gan ddefnyddio arwyddiaith a llenwi ffurflen asesu lleferydd
	Ffurflen asesu lleferydd/
INCERTS
	Cymharu gyda’r ffurflen lleferydd diwethaf a phenodi targedau


Mae Iestyn yn fachgen pedwar blwydd oed sydd yn byw gyda’i Dad a’i Fam. Nid oes ganddo unrhyw frodyr neu chwiorydd, serch hynny mae’n hapus i gyfathrebu gydag eraill a’n dda am rannu a rhyngweithio. Cafodd Iestyn ei eni gyda nam ar y clyw, felly mae ei rieni wedi bod yn cyfathrebu gydag ef gan ddefnyddio arwyddiaith ac ar lafar yn Saesneg ar yr un pryd. Mae hyn wedi bod o gymorth iddo er mwyn cyfarwyddo gyda darllen gwefusau. Dechreuodd Iestyn yn nosbarth meithrin yr Ysgol tri mis yn ôl ac mae wedi setlo mewn yn dda iawn yn y dosbarth ac yng nghymuned yr Ysgol. Rhaid ei ganmol am fod mor annibynnol mor ifanc, er enghraifft gall fynd i’r tŷ bach heb unrhyw gymorth, cau ei got cyn mynd tu allan, bwydo ei hun amser cinio gan ddefnyddio cyllell a fforc.
Mae sgiliau arwyddiaith Iestyn yn dda wrth ystyried ei oed a’r profiadau mae wedi profi hyd yn hyn. Rhaid canmol ei rieni am eu parodrwydd i gefnogi eu mab ac i gyfathrebu’n gyson gydag ef ar lafar ac wrth ddefnyddio arwyddiaith. Oherwydd hyn, gall Iestyn arwyddo arwyddion syml yn hytrach na brawddegau, er enghraifft, bore da, plîs, diolch. Law yn llaw â hyn mae Iestyn yn medru defnyddio cardiau lluniau er mwyn dangos beth mae ef eisiau neu i ddangos ei deimladau.
Wrth fynd ati i sefydlu’r cynllun hanner tymor i gefnogi sgiliau llafar ac ieithyddol Iestyn, defnyddiwyd ei broffil personol er mwyn penodi pa sgiliau oedd angen mwy o sylw a’r meysydd i’w datblygu. Penderfynwyd mewn cyfarfod gyda Phennaeth yr Ysgol, yr athrawes ddosbarth, cynorthwyydd, Iestyn, ei rieni a’r therapydd lleferydd, beth oedd nod yr ymyrraeth ar gyfer yr hanner tymor a sut byddwn yn monitro ei gynnydd. Roedd yn hanfodol cynnwys ei rieni yn y cynllunio a derbyn eu mewnbwn a’u caniatâd, er mwyn iddynt fod yn ymwybodol o’r ymyrraeth a sut gall gefnogi eu mab. Daethom i’r casgliad byddai mireinio ei eirfa bob dydd yn fuddiol dros ben i Iestyn yn yr Ysgol a thu allan i’r Ysgol, gan obeithio byddai’n medru dechrau arwyddo brawddegau syml erbyn diwedd y tymor. Byddai adolygu testunau oedd am gael eu cynnwys yn y dosbarth yn ystod yr hanner tymor yn ddefnyddiol, er mwyn sicrhau fod gan Iestyn fynediad i’r dysgu ar lefel bersonol. Er enghraifft, arwyddo lliwiau, rhifau, yr wyddor ayyb.
Daethom i’r casgliad byddai’n talu ffordd i hyfforddi’r cynorthwyydd i ddysgu arwyddiaith er mwyn iddi fedru gweithio ar lefel 1:1 gyda Iestyn am gyfnod bob dydd wrth ddilyn y cynllun hanner tymor. Defnyddiwyd y Grant Amddifadedd Disgyblion er mwyn cynllunio’r hyfforddiant hwn ac i fuddsoddi mewn unrhyw raglenni addas a defnyddiol fyddai o gymorth i Iestyn ac i’r Ysgol gyfan wrth ddysgu arwyddiaith. Am fod amser yn brin, penderfynwyd byddai’n fwy teg ac yn sicrhau gwell cysondeb i Iestyn fod y cynorthwyydd yn gyfrifol am ddarparu sesiynau ymyrraeth iddo wrth ddilyn y cynllun hanner tymor yn ddyddiol. Darparwyd sesiynau rhwng 15-20 munud yn ddyddiol ar ei gyfer, yn ddelfrydol hoffwn ddarparu sesiynau hirrach, ond wrth ystyried yr heriau a’r canlyniadau, rydym yn hapus dros ben gyda chynnydd Iestyn hyd yn hyn. Byddai’r athrawes ddosbarth yn cyflwyno ac yn gwneud defnydd o arwyddiaith yn ddyddiol yn yr ystafell ddosbarth er mwyn trochi cyfoedion Iestyn mewn arwyddiaith hefyd. Er enghraifft yn y boreau wrth adolygu’r wyddor, rhifo, canu bore da. Serch hynny, roedd yr athrawes ddosbarth a’r cynorthwyydd yn cael trafodaethau cyson er mwyn trafod unrhyw bryderon am ddatblygiad a chynnydd Iestyn, neu i drafod yr hyn oedd yn gweithio’n dda. Er enghraifft, mae Iestyn yn ymateb a chanolbwyntio’n well yn ystod y bore ac mewn ystafell lle dim ond fe a’r cynorthwyydd sy’n bresennol. 
Gwelwyd fod cyflwyno’r arwyddiaith yn y dosbarth yn ddyddiol i’w gyfoedion yn fuddiol dros ben, ac erbyn diwedd yr hanner tymor roedd yn ffordd naturiol o gyfathrebu iddynt. Yn sicr mae ailadrodd yn ddyddiol yn help mawr i ddisgyblion ddwyn i gof yr hyn maent wedi dysgu, ac adeiladu ar eu gwybodaeth blaenorol. Braf oedd gweld Iestyn a’i gyfoedion yn fwy hyderus wrth ddefnyddio arwyddiaith sylfaenol i gyfathrebu gyda’i gilydd yn y dosbarth a thu allan ar yr iard chwarae, erbyn diwedd yr hanner tymor. 
Cafodd medrau lleferydd Iestyn ei asesu ar ddechrau a diwedd yr hanner tymor er mwyn edrych ar ei gynnydd ac i bennu targedau newydd ar gyfer yr hanner tymor nesaf. Aseswyd gallu lleferydd Iestyn gan y therapydd lleferydd ac roedd Iestyn, ei rieni, yr athrawes ddosbarth a’r cynorthwyydd yn bresennol yn ystod y ddau asesiad. Roedd hyn yn caniatáu iddynt drafod unrhyw bryderon a’r camau nesaf er mwyn i Iestyn ddatblygu ymhellach o ran ei sgiliau llafar. Yn ystod yr hanner tymor byddai’r cynorthwyydd yn defnyddio goleuadau traffig ar ddiwedd sesiynau i fonitro gallu Iestyn a chymryd fideos i gasglu tystiolaeth o’r hyn roeddent yn gwneud yn ystod sesiynau. Bu hyn yn ddefnyddiol iawn oherwydd roedd yn bosib dangos i’w rieni'r hyn roedd Iestyn wedi bod yn dysgu ac i’r therapydd lleferydd weld sut roedd yn ymateb i wahanol destunau wrth arwyddo. Ar ôl trafod gyda’r cynorthwyydd, byddai’r athrawes ddosbarth yn medru monitro a thracio cynnydd Iestyn wrth ddefnyddio INCERTS. Byddai hyn yn ddefnyddiol er mwyn gweld ble mae Iestyn arni, y camau nesaf, ac i’r athrawon fyddai’n ei ddysgu yn y dyfodol i edrych yn ôl a gweld pryd wnaeth gyflawni sgiliau penodol.
Er mwyn penderfynu ar gamau nesaf datblygiad lleferydd Iestyn, cynhaliwyd cyfarfod gydag ef, ei rieni, y cynorthwyydd, yr athrawes ddosbarth a’r therapydd lleferydd. Roedd edrych ar gynnwys y cynllun hanner tymor yn ddefnyddiol wrth ystyried pa agweddau oedd angen ail ymweld â. Trafodwyd gyda’i rieni beth oedden nhw’n credu byddai’n fuddiol i’w mab arwyddo e.e cwestiynau a theimladau. Ystyriwyd y camau nesaf ar INCERTS a sut byddai modd plethu'r rheiny fewn i’r ymyrraeth er mwyn darparu cyfleoedd i Iestyn adeiladau ar ei sgiliau presennol. Credwyd byddai'n ddefnyddiol cynnwys arwyddiaith sy’n seiliedig ar thema’r dosbarth er mwyn iddo gael mynediad i’r dysgu ac i’w gyfoedion, yr athrawes, a’r cynorthwyydd fedru cyfathrebu gydag ef ynglŷn â’r thema yn y dosbarth.
Nodwyd yn ei broffil un tudalen fod ei les yn dda iawn ar y cyfan, ond gall fod yn rhwystredig pan nad yw’n deall neu pan nad yw eraill yn deall ei deimladau. Yn deillio o hyn, credwyd byddai dysgu Iestyn i arwyddo ei deimladau ac i ddefnyddio cardiau teimladau fel adnodd i’w gefnogi yn bwysig iawn er mwyn cynnal ei lefelau lles da. Nid yn unig byddai’n medru esbonio i aelod o staff sut mae’n teimlo ond byddai ei gyfoedion hefyd yn deall yr hyn mae’n dweud wrth edrych ar y cardiau teimladau mae’n cyfeirio atynt. Mae’r ymyrraeth yn bendant wedi bod o fudd i’r ysgol gyfan ac wedi dysgu sgil gydol oes i bob unigolyn yng nghymuned yr Ysgol. Gwelwyd fod cynnal yr ymyrraeth yn ddyddiol wedi bod yn fuddiol tu hwnt i Iestyn, yn enwedig wrth weld y cynnydd mae wedi gwneud yn ystod yr hanner tymor. Er nad oes gormodedd o amser ar gael er mwyn ein trochi mewn arwyddiaith, rhaid gwneud y mwyaf o’r hyn sydd gennym a chyd-weithio er mwyn llwyddo. Mae cynnydd Iestyn dros yr wythnosau diwethaf yn bendant wedi profi fod hyn yn bosib.
5,241 o eiriau.

